NACRT PRIJEDLOGA

Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_ sjednici, \_\_\_\_\_\_\_, donijela je

**Odluka o ﻿nadoknadi troškova nastalih zbog prilagodbe novom modelu sakupljanja komunalnog otpada**

**Članak 1.**

 Ovom se odlukom propisuju uvjeti i način nadoknade troškova suvlasnicima višestambenih zgrada nastalih zbog prilagodbe novom modelu sakupljanja komunalnog otpada propisanog Odlukom o načinu pružanja javne usluge sakupljanja komunalnog otpada na području Grada Zagreba (Službeni glasnik Grada Zagreba 7/22, 19/22 i 33/22).

**Članak 2.**

Pojedini pojmovi u smislu ove odluke imaju sljedeće značenje:

1. *Boks* je građevina gotove konstrukcije za smještaj spremnika za komunalni otpad;
2. Tipski boks je građevina gotove konstrukcije za smještaj spremnika izgrađena prema tipskom projektu odobrenim od Ministarstava prostornog uređenja, graditeljstva i državne imovine;
3. *Netipski boks* je građevina gotove konstrukcije za smještaj spremnika izgrađena unutar katastarske čestice nekretnine korisnika usluge koji nije izgrađen prema tipskom projektu iz točke 2. ovoga članka;
4. *NS1* je tipski projekt za boks za smještaj četiri spremnika za otpad dim. 165 x 165 x 195 cm;
5. *NS1-1* je tipski projekt za boks za smještaj četiri spremnika za otpad dim. 315 x 90 x 195 cm;
6. *NS1-2* je tipski projekt za boks za smještaj četiri spremnika za otpad dim. 315 x 90 x 120 cm
7. *NS2* je tipski projekt za boks za smještaj dva spremnika za otpad dim. 315 x 165 x 195 cm
8. *NS3* je tipski projekt za boks za smještaj tri spremnika za otpad dim. 470 x 165 x 195 cm,
9. *NS4* je tipski projekt za boks za smještaj četiri spremnika za otpad dim. 625 x 165 x 195 cm;
10. *Smetlatnik* je prostor u višestambenoj zgradi u kojem se nalaze spremnici za odlaganje otpada;
11. *Troškovi* su troškovi kupnje materijala i troškovi nastali zbog izvođenja radova (uključujući PDV).

**Članak 3.**

Pravo na nadoknadu troškova imaju suvlasnici višestambenih zgrada na području Grada Zagreba koji su nakon 8. ožujka 2022. imali troškove za:

* Izgradnju boksa,
* Zatvaranje postojećeg boksa ili zatvaranje vrata smetlarnika,
* Ugradnju master cilindara / ključa ili šifrarnika na boks ili na smetlarnik i prilagodba vrata za šifrarnik.

**Članak 4.**

Nadoknada troškova za tipski boks izgrađen na površini javne namjene odobravat će do iznosa troška prema dostavljenim računima, a najviše do iznosa za boks izgrađen:

- prema tipskom projektu NS1 do 2.800,00 EUR

- prema tipskom projektu NS1-1 do 4.000,00 EUR

- prema tipskom projektu NS1-2 do 4.000,00 EUR

- prema tipskom projektu NS2 do 4.300,00 EUR

- prema tipskom projektu NS3 do 6.000,00 EUR

- prema tipskom projektu NS4 do 7.700,00 EUR.

Nadoknada troškova za izgradnju tipskog boksa izgrađenog unutar katastarske čestice nekretnine suvlasnika višestambene zgrade iznosi 75 % iznosa utvrđenog u stavku 1. ovoga članka.

Nadoknada troškova odobravat će se za izgradnju netipskog boksa izgrađenog unutar katastarske čestice nekretnine suvlasnika višestambene zgrade izgrađenog do stupanja na snagu ove odluke, a do iznosa troška prema dostavljenim računima, a najviše 50 % od iznosa utvrđenog prema vrsti boksa u stavku 1. alinejama 1. do 6. ovoga članka.

Nadoknada troškova izgradnje za netipski boks izgrađen unutar katastarske čestice nekretnine suvlasnika višestambene zgrade nakon stupanja na snagu ove odluke odobravat će se samo ako je boks u boji RAL ton karti 7016, a do iznosa troška prema dostavljenim računima, a najviše 50 % od iznosa utvrđenog prema vrsti boksa u stavku 1. alinejama 1. do 6. ovoga članka.

Nadoknada troškova za zatvaranje postojećeg boksa ili smetlarkina odobravat će se do iznosa troška prema dostavljenim računima, a najviše do 300 EUR/m2 površine vrata.

Nadoknada troškova za master cilindar (cilindrični uložak prilagođen master ključu Podružnice Čistoća) odobravat će se do 40,00 EUR, a za master ključ 6 EUR po stanu.

Nadoknada troškova za prilagodbu vrata za šifrarnik odobravat će se do 600,00 EUR, a za šifrarnik do 60 EUR.

**Članak 5.**

Grad Zagreb će na web stranici Grada Zagreba objaviti poziv za podnošenje zahtjeva za nadoknadu troškova.

Rok za podnošenje zahtjeva je 31.12.2024.

Zahtjev za nadoknadu troškova (u daljnjem tekstu: zahtjev) podnosi se Gradskom uredu za gospodarstvo, ekološku održivost i strategijsko planiranje (u daljnjem tekstu: nadležno tijelo).

**Članak 6.**

Zahtjev može podnijeti:

- predstavnik suvlasnika ili

- upravitelj zgrade

Upravitelj zgrade iz stavka 1. alineje 2. ovog članka koji u ime i za račun suvlasnika višestambene zgrade podnosi zahtjev mora biti registriran za obavljanje poslova upravljanja stambenim zgradama.

 **Članak 7.**

Ukoliko su više zgrada / ulaza koje imaju zasebne račune pričuve imali troškove zbog prilagodbe iz članka 3. ove odluke, predstavnici suvlasnika / upravitelji zgrada moraju dostaviti dokaz koliko je koja zgrada / ulaz podmirili troškova.

 **Članak 8.**

Zahtjev iz članka 6. ove odluke obvezno sadrži:

- podatke o predstavniku suvlasnika višestambene zgrade (ime i prezime, adresa, telefon, mobitel, e-mail, broj računa IBAN);

- podatke o upravitelju zgrade (naziv i adresu upravitelja zgrade, izvadak iz sudskog ili obrtnog registra, ime i prezime osobe ovlaštene za zastupanje upravitelja zgrade, telefon, mobitel, e-mail);

- adresu višestambene zgrade čiji suvlasnici koriste spremnik;

-  fotografiju načina prilagodbe i kratki opis;

- presliku međuvlasničkog ugovora;

- presliku rješenje o izgradnji boksa na površini javne namjene (za tipski boks izgrađen na površini javne namjene);

- pozitivno mišljenje ZGH d.o.o. Podružnica Čistoća o dostupnosti spremnika prilikom primopredaje otpada (za netipske bokseve);

- presliku računa izdan od strane izvođača;

- presliku računa za kupnju materijala;

- podatke o računu za isplatu nadoknade troškova (presliku ugovora o otvaranju tekućeg računa iz kojeg je vidljiv IBAN ili potvrdu banke o IBAN transakcijskom računu;

- dokaze o načinu raspodjele isplate troškova s računa pričuve ako su više zgrada / ulaza zajednički podmirili troškove prilagodbe iz članka 3. ove odluke;

- po potrebi drugu dodatnu dokumentaciju.

**Članak 9.**

Nadležno tijelo utvrdit će potpunost zahtjeva.

Ukoliko se utvrdi da je zahtjev nepotpun, nadležno tijelo zatražit će od podnositelja zahtjeva dopunu zahtjeva. Podnositelj zahtjeva dužan je zahtjev dopuniti u roku od 8 dana od dana dostave poziva za dopunu zahtjeva.

Ako podnositelj zahtjeva u roku iz stavka 2. ovoga članka ne dopuni zahtjev, smatrat će se da je odustao od zahtjeva.

Nadležno tijelo nakon što utvrdi da je zahtjev potpun i pravovremen, kontrolom na licu mjesta utvrđuje usklađenost činjeničnog stanja s podatcima iskazanim u zahtjevu, zaprimljene zahtjeve s dokumentacijom i zapisnik kontrole na licu mjesta prosljeđuje Povjerenstvu iz članka 10. ove odluke.

 **Članak 10.**

 Povjerenstvo osniva i imenuje gradonačelnik.

Povjerenstvo razmatra zahtjeve i utvrđuje prijedloge popisa višestambenih zgrada kojima će se isplatiti nadoknada troškova nastalih zbog prilagodbe novom modelu sakupljanja komunalnog otpada.

Gradonačelnik na temelju prijedloga Povjerenstva utvrđuje popise višestambenih zgrada kojima će se nadoknaditi troškovi nastali zbog prilagodbe novom modelu sakupljanja komunalnog otpada.

Popisi iz stavka 3. ovog članka će se objavljivati na web stranicama Grada Zagreba.

Na popise iz stavka 4. ovog članka može se podnijeti prigovor gradonačelniku u roku od 8 dana od dana objave popisa.

**Članak 11.**

Podnositelju zahtjeva koji je zaprimio obavijest da mu je odobrena nadoknada troškova, sredstva će se uplatiti na račun zajedničke pričuve suvlasnika višestambene zgrade najkasnije u roku od 60 dana od dana donošenja zaključka.

**Članak 12.**

Ova odluka stupa na snagu osmoga dana od dana objave u Službenom glasniku Grada Zagreba.